Oikeusministeriölle

Viite:	OM 4/41/2004
            OMO016:00/2004

Asia:	Lausunto luonnoksesta hallituksen esitykseksi sähköistä kiinteistön vaihdantaa, 
panttausta ja kirjaamismenettelyä koskevaksi lainsäädännöksi

Ehdotuksessa laajennettaisiin kiinteistön kaupan muotovaatimuksia siten, että sähköisesti tehtävässä kaupassa ei enää vaadittaisi kaupanvahvistajan todistusta eikä myöskään osapuolten yhtäaikaista läsnäoloa. Myöskään kirjallinen muoto ei olisi enää välttämätön, vaan kauppa voitaisiin päättää sähköisesti sen jälkeen kun osapuolten kelpoisuus ja henkilöllisyys olisi varmennettu.

Vastaavat muutokset tehtäisiin sähköiseen panttaus- ja kirjaamisjärjestelmään kuin myös avioliittolakiin, perintökaareen ja ulosottokaareen.

Lausuntonaan MTK ry esittää kunnioittavasti seuraavan

Ehdotus vaikuttaa onnistuneelta ja se helpottanee esim. sellaisten yhteisomistuksessa tai kuolinpesien hallinnassa olevien kiinteistöjen kauppoja, joiden osakkaat asuvat etäällä toisistaan tai joiden yhtaikainen läsnäolo virka-aikana kaupanvahvistajan luona tuottaa vaikeuksia.

Vaikka sähköinen asiakirjan muoto ja tietoturvan varmistaminen saattavat lisätä virheitä ja juridisia riskejä kiinteistöjärjestelmässä, ei kehitystä sähköisen asioinnin suhteen ole syytä jarruttaa. Tärkeätä tässä yhteydessä on säätää valtio vahingonkorvausvelvolliseksi tuottamuksesta riippumatta kaikista niistä vahingoista, mitkä voivat aiheutua tietojärjestelmän virheistä tai toimimattomuudesta. Tärkeätä on myös säilyttää voimassaoleva kirjallinen asiakirjamuoto valinnaisena menettelynä.

Yksityiskohdista

Ehdotuksen 9a luvun 9 §:n 3 momentissa on huomioitu määräalan kaupan yhteydessä karttaliitteiden sähköinen muoto. Vastaava karttaliitteiden sähköinen muoto olisi tarpeen myös esim. tilanteissa, joissa kiinteistöä rasittava vuokra- tai muu oikeus kohdistuu vain osaan kiinteistöstä. Mikäli rasitteen alueellista kohdistumista ei voida sähköisesti todentaa, aiheuttaa se tarpeetonta kitkaa kiinteistökauppaan ja pantinhaltijan asemaan. Tämä voitaisiin järjestää esim. siten, että järjestelmään otettaisiin myös mahdollisuus rasitteiden alueellisen ulottuvuuden sähköiselle ja julkiselle kirjaamiselle.

Vuokrasopimusten ja muiden rasitteiden sähköinen julkinen alueellisen ulottuvuuden kirjaamisen merkitys korostuu kun maanvuokralakiin ollaan tekemässä mitä ilmeisimmin muutosta, mikä ei enää kieltäisi rakennustontin osittaista vuokraamista.

Muilta osin Maa- ja metsätaloustuottajain Keskusliitolla ei ole huomautettavaa ehdotuksen johdosta.

Helsingissä 5.3.2010

Maa- ja metsätaloustuottajain Keskusliitto MTK r.y.

Juha Marttila						Risto Airikkala
puheenjohtaja						päälakimies